ཚོགས་ཀྱི་འཁོར་ལོའི་ཆོ་ག་ཀུན་བཟང་རྣམ་རོལ་བཞུགས་སོ།། ༈ །རྣལ་འབྱོར་བླ་ན་མེད་པའི་རྒྱུད་རྣམས་ལས་བྱུང་བའི་ཚོགས་ཀྱི་འཁོར་ལོའི་ཆོ་ག་ཀུན་བཟང་རྣམ་རོལ་ཞེས་བྱ་བ། བླ་མ་དང་དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །སྟོང་ཉིད་ཆོས་དབྱིངས་ཁང་བརྩེགས་ཡངས་པའི་རྩེར། །འོད་གསལ་ལྷ་དང་ལྷ་མོའི་དཀྱིལ་འཁོར་རྣམས། །འགྱུར་མེད་བདེ་བའི་གར་གྱིས་རྣམ་རོལ་པའི། །ཁྱབ་བདག་ཧེ་རུ་ཀ་ལ་བདག་ཕྱག་འཚལ། །རྣམ་མང་འཁོར་བའི་རྒྱ་མཚོ་ཆེན་པོ་ལས། །རྣམ་མཁྱེན་མྱང་འདས་སྐམ་སར་ཕྱིན་འདོད་ནས། །རྣམ་དག་ཚོགས་ཀྱི་འཁོར་ལོ་འདིར་ཞུགས་ནས། །རྣམ་གྲོལ་དངོས་གྲུབ་ཚེ་འདིར་བསྒྲུབ་པར་རིགས། །དེ་ལྟའི་རྨ་མེད་ལམ་མཆོག་བདེ་ཞིང་མྱུར། །སྲས་བཅས་རྒྱལ་བའི་རིང་ལུགས་བླ་ན་མེད། །སྐལ་བཟང་བསྔགས་པའི་དགའ་སྟོན་ཚོགས་འཁོར་ལོའི། །ཆོ་ག་ཀུན་བཟང་རྣམ་རོལ་འདིར་བཤད་བྱ། །འདིར་སྔགས་དང་སྨན་གྱིས་ཀུན་དུ་བྱིན་གྱིས་བརླབ་པའི་དུག་ཡོངས་སུ་བསྟེན་པ་ནི། ཟས་དང་སྨན་གཞན་པས་བཅུད་དང་ཕན་ཡོན་ཆེ་བ་ལྟར། གང་གིས་ཡོངས་སུ་གདུང་བར་འགྱུར་བ་འདོད་པའི་ལོངས་སྤྱོད་དང་ཀུན་ནས་ཉོན་མོངས་པ་དེ་དང་དེ་དག་ཐབས་ལ་མཁས་པའི་ཁྱད་པར་གྱིས་བྱིན་གྱིས་བརླབས་ནས་ཡོངས་སུ་སྤྱད་ན། འདོད་པའི་ལོངས་སྤྱོད་དང་ཉོན་མོངས་པ་ལ་མི་མཐུན་པའི་ཕྱོགས་སུ་ལྟ་བ་དེ་དག་ལས་ཁྱད་པར་དུ་འཕགས་པ་ཉིད་དོ། །དེ་ཉིད་ཀྱི་ཕྱིར་ཉན་ཐོས་ཀྱི་སྡེ་སྣོད་ལས། འདོད་པ་དང་འདོད་པའི་ལོངས་སྤྱོད་རྣམས་དུག་དང་མཚོན་ཆ་དང་ཆོམ་རྐུན་དང་རབ་ཏུ་འབར་བའི་མེ་དང་འདྲ་བར་ཤིན་ཏུ་སྨད་པར་བསྟན་པ་དེ་ཉིད། བྱང་ཆུབ་སེམས་དཔའི་སྡེ་སྣོད་ལས། ཐབས་ཀྱིས་ཡོངས་སུ་ཟིན་ན་ལམ་གྱི་གྲོགས་སུ་འགྱུར་བར་གསུངས་ཏེ། ཅི་སྐད་དུ་ཡུམ་ལས། བྱང་ཆུབ་སེམས་དཔའ་སེམས་དཔའ་ཆེན་པོ་ལ་ལ་ནི་ཐབས་མཁས་པས་སེམས་ཅན་ཡོངས་སུ་སྨིན་པར་བྱ་བའི་ཕྱིར་འདོད་པའི་ཡོན་ཏན་ལྔ་ལ་ཡོངས་སུ་སྤྱད་དེ། ཆུང་མའི་འཁོར་གྱི་ནང་ནས་རྣམ་པར་བྱུང་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྟོགས་པར་འཚང་རྒྱའོ་ཞེས་གསུངས། རིག་པ་འཛིན་པའི་སྡེ་སྣོད་ལས་ནི། ལམ་གྱི་དངོས་གཞིར་གསུངས་ཏེ། གསང་བ་འདུས་པའི་རྒྱུད་ལས། ཆགས་ཅན་ཡེ་ཤེས་འདོད་པ་ཡིས། །རྟག་ཏུ་འདོད་ཡོན་ལྔ་རྣམས་བསྟེན། །ཞེས་དང་། ཀྱེ་རྡོ་རྗེར། སྐྱེ་བོ་མི་བཟད་པ་ཡི་ལས། །གང་དང་གང་གིས་འཆིང་འགྱུར་བ། །ཐབས་དང་བཅས་ན་དེ་ཉིད་ཀྱིས། །སྲིད་པའི་འཆིང་བ་ལས་གྲོལ་འགྱུར། །ཆགས་པས་འཇིག་རྟེན་འཆིང་འགྱུར་བ། །འདོད་ཆགས་ཉིད་ཀྱིས་རྣམ་གྲོལ་འགྱུར། །བཟློག་པའི་བསྒོམ་པ་འདི་ཉིད་ནི། །སངས་རྒྱས་མུ་སྟེགས་ཀྱིས་མི་ཤེས། །ཞེས་འབྱུང་ངོ་། །དེའི་ཕྱིར། ཕྱི་དང་ནང་གི་བདེ་བ་ཆེན་པོ་ལས་ཁྱད་པར་དུ་འཕགས་པ་དང་བཅས་པ་ལས་བྱུང་བའི་ཏིང་ངེ་འཛིན་དམ་པ་ནི། ངེས་པར་རྡོ་རྗེ་འཆང་ཆེན་པོའི་གོ་འཕང་འཕྲལ་དུ་མངོན་དུ་བྱེད་པའི་ཕྱིར། ཚོགས་ཀྱི་འཁོར་ལོ་ལ་སོགས་པ་རྨད་དུ་བྱུང་བའི་ཐབས་ཀྱིས་ཕྱི་དང་ནང་གི་དཀྱིལ་འཁོར་མཆོད་པ་དང་། ཡེ་ཤེས་བསྒྲུབ་པ་ལ་བརྩོན་པར་བྱའོ། །དེའི་ཚུལ་སྐལ་བ་དང་ལྡན་པ་དག་ལ། ཉེ་བར་ཕན་གདགས་པའི་ཕྱིར་བརྗོད་པར་བྱ་བ་ལ་བཞི་སྟེ། ཆོ་གའི་དབྱེ་བ། ཆོ་ག་དངོས། དེ་དག་གི་དགོས་པ། དེ་དག་ལ་རྩོད་པ་སྤང་བའོ། །དང་པོ་ལ། གང་ཟག་གི་སྒོ་ནས་དབྱེ་ན། སྐྱེས་པ་ཁོ་ན་འདུ་ན་དཔའ་བོའི་སྟོན་མོ། བུད་མེད་ཁོ་ན་འདུ་ན་དཔའ་མོའི་སྟོན་མོ། ཞེས་བླ་མ་གོང་མ་དག་བཞེད་ལ། མན་ངག་སྙེ་མ་ལས་ནི། འདིར་གལ་ཏེ་བླ་མ་ལས་གཞན་པ་རྣམས་ལ་ཤེས་རབ་མེད་པ་དེའི་ཚེ། དཔའ་བོའི་སྟོན་མོར་བརྗོད་པར་བྱའི་ཚོགས་ཀྱི་འཁོར་ལོར་ནི་མ་ཡིན་ནོ། །བླ་མ་ལ་ནི་དཔའ་བོའི་སྟོན་མོ་ལ་ཡང་ཕྱག་རྒྱ་ངེས་པར་དབུལ་བར་བྱ་སྟེ། བསོད་ནམས་བསགས་པའི་ཆེད་དུའོ། །ཞེས་གསུངས་ཞིང་། དཔའ་མོའི་སྟོན་མོ་ལ་ཡང་དེ་དང་ཚུལ་མཚུངས་པར་བདེ་མཆོག་སྟོད་འགྲེལ་ལས་བཤད་མོད། དམ་ཚིག་ལྔ་པར། དེས་ཀྱང་རང་རིག་མ་ལ་འཁྱུད། །མི་ནུས་བསམ་གཏན་དག་གིས་བྱ། །ཞེས་བཤད་ཅིང་། རྒྱུད་སྡེ་རྣམས་ལས། དབང་པོ་རབ་ཕྱག་ཆེན། འབྲིང་ཡེ་ཕྱག ཐ་མ་ལས་ཕྱག་ཏུ་གསུངས་པས། ཡེ་ཤེས་ཀྱི་ཕྱག་རྒྱར་དམིགས་པས་ཆོག་གི གཞན་དུ་ན། དགེ་སློང་དང་དགེ་ཚུལ་བསླབ་པས་བཅིངས་པ་རྣམས་ལ་དཔའ་བོའི་སྟོན་མོ་ཙམ་གྱིའང་སྐལ་བ་མེད་པར་འགྱུར་རོ། །ཕོ་མོ་གཉིས་ཀ་འཚོགས་ན་ཚོགས་ཀྱི་འཁོར་ལོ་ཞེས་བྱ་སྟེ། ཌོམྦི་ཧེ་རུ་ཀས། དཔའ་བོ་དང་མི་ལྡན་པའི་དཔའ་མོ་དང་། དཔའ་མོ་དང་མི་ལྡན་པའི་དཔའ་བོ་དག་གིས། ཚོགས་ཀྱི་འཁོར་ལོ་བསྐོར་བར་མི་བྱའོ། །ཞེས་སོ། །དུས་ཀྱི་སྒོ་ནས་དབྱེ་ན། དབང་བསྐུར་བ་དང་། སྦྱིན་སྲེག་དང་། རབ་གནས་དང་འབྲེལ་བ་ལས། དགའ་སྟོན་ནམ་ཙཱ་རུའི་བཟའ་བ་འདོགས་ཞེས་གོང་མ་དག་བཞེད་ལ། སློབ་དཔོན་ཨ་བྷ་ཡས་ནི། འོ་ཐུག་ཆོ་ག་བཞིན་བསྒྲུབས་ནས་འགྱེད་པ་ལ་ཙཱ་རུའི་བཟའ་བར་བཞེད་དོ། །རྣལ་འབྱོར་གྱི་སྒོ་ནས་དབྱེ་ན། ཀྱེ་རྡོར་དང་བདེ་མཆོག་ལ་སོགས་པ་ལྷའི་རྣལ་འབྱོར་མི་འདྲ་བ་དུ་མ་བསྒོམས་ནས་མཆོད་པ་ལ་མཛའ་བ་འདུས་པའི་སྟོན་མོ་དང་། ལྷ་གྲངས་དང་མཉམ་པའི་གང་ཟག་དཀྱིལ་འཁོར་གྱི་བཀོད་པ་ལྟར་འཁོད་ནས། དཀྱིལ་འཁོར་གཅིག་བསྒོམས་ནས་མཆོད་ན། བདག་བསྐྱེད་གཙོ་བོར་མཆོད་པ་དང་། མདུན་དུ་རྡུལ་ཚོན་གྱི་དཀྱིལ་འཁོར་རམ། ཚོམ་བུའི་དཀྱིལ་འཁོར་ལ་ཆོ་ག་གཅིག་པས་མཆོད་ན། མདུན་བསྐྱེད་གཙོ་བོར་མཆོད་པ་ཞེས་བྱ། དགོས་པས་དབྱེ་ན། རིམས་དང་མུ་གེ་ལ་སོགས་པའི་གནོད་པ་བཟློག་པའི་དོན་དུ། རྡོ་རྗེ་གུར་ལས་གསུངས་པ་ལྟར། ལྷ་གྲངས་དང་མཉམ་པའི་གང་ཟག་འདུས་ནས། ལྷ་སོ་སོའི་སྐུ་མདོག་དང་རྒྱན་ཆ་ལུགས་དང་ལྡན་པས། ཕན་ཚུན་དྲིས་ལན་དང་། དམ་ཚིག་གླུར་བླང་བ་རྣམས་བྱ་བ་སྟེ། ཤེས་པར་འདོད་ན། ཁོ་བོས་བྱས་པའི་སངས་རྒྱས་ཀྱི་གར་གྱི་ཆོ་ག་བདེ་ཆེན་རྣམ་རོལ་ལས་རྟོགས་པར་བྱའོ། །མཆོད་ཡུལ་གྱི་སྒོ་ནས་དབྱེ་ན། འཇིག་རྟེན་དང་འཇིག་རྟེན་ལས་འདས་པའི་མཁའ་འགྲོ་མཆོད་པ། རིག་ལྡན་མ་མཆོད་པ་དང་། གཞོན་ནུ་མ་མཆོད་པ་གཉིས་ལས། དང་པོ་ནི། རྒྱུད་ལས་གསུངས་པའི་མཁའ་འགྲོ་མ་མཚན་ཉིད་དང་ལྡན་པ་མིའི་བུ་མོ་རྣལ་འབྱོར་མར་བསྐྱེད་དེ་མཆོད་པའམ། དེ་མ་འབྱོར་ན་རོ་རས་ལ། །ཐོད་པ་དགྲ་སྟྭ་མཆེ་བ་དང་། །ཆུ་སྲིན་རྒྱལ་མཚན་རལ་གྲི་དང་། །འཕང་མདུང་དུང་དང་མདུན་དུ་གསུང་། །ཞེས་སམྦུ་ཊར་བཤད་པ་ལྟར་བྲིས་ནས་དེ་དག་ལ་མཆོད་པའོ། །གཉིས་པ་ནི། བུ་མོ་གཞོན་ནུ་མ་གྲོང་པའི་ཆོས་ཀྱིས་མ་ཕོག་པ་གཅིག་ནས་སོ་བདུན་གྱི་བར་རམ། མ་འབྱོར་ན་ཅུང་ཟད་རྒན་པ་འགའ་ཡང་ཁ་བསྐང་དུ་རུང་བས། དེ་དག་བོས་ནས་དབང་བསྐུར་ཐོབ་ན་དཀྱིལ་འཁོར་གྱི་ཁང་པ་དང་། མ་ཐོབ་ན་ཁང་པ་གཞན་དུ་སྤྱན་དྲང་ཁྲུས་བྱ། ཀུ་ཤའི་གདན་ལ་བཞག ལས་ཐམས་ཅད་པས་བགེགས་བསྲུང་ནས། སློབ་དཔོན་ལྷའི་རྣལ་འབྱོར་དང་ལྡན་པས། གཞོན་ནུ་མ་གཅིག་ལས་མེད་ན། རྡོ་རྗེ་རྣལ་འབྱོར་མ་དང་། ལྔ་ཡོད་ན་སྙིང་པོའི་རྣལ་འབྱོར་མ་བཞི་གཙོ་མོ་དང་སྔར་བསྐྱེད་པ་ནས། སོ་བདུན་ཡོད་ན་རྣལ་འབྱོར་མ་སུམ་ཅུ་སོ་བདུན་དུ་བསྐྱེད་པའི་བར་བྱས་ལ། རང་བཞིན་གྱི་གནས་ནས་རྣལ་འབྱོར་མ་ཐམས་ཅད་སྤྱན་དྲངས་ནས་བཞུགས་པར་བསམ་སྟེ། གཞོན་ནུ་མ་ལ་བསྟིམ་པ་ནི་མ་ཡིན་ནོ། །དེ་ནས་དེ་དག་ལ་མཆོད་ཡོན་སྔོན་དུ་འགྲོ་བའི་ཉེར་སྤྱོད་དང་། ག་བུར་ལ་སོགས་པའི་དྲིས་ལུས་ལ་བྱུག དཔྲལ་བར་སིནྡྷཱུ་ར་དང་། མིག་ལ་མིག་སྨན་བསྐུ། དབུ་ལ་མེ་ཏོག་དམར་པོའི་ཕྲེང་བ་དང་། སྐུ་ལ་དར་དམར་པོའི་ན་བཟའ་དབུལ། ཤ་དང་ཆང་ལ་སོགས་པའི་སྟོན་མོས་ཚིམ་པར་བྱས་ནས་ལྟས་བརྟག་སྟེ། དང་པོར་གྲལ་བྱས་མ་ཐག་དང་། བར་དུ་ཟས་ལ་ལོངས་སྤྱོད་པ་དང་། ཐ་མ་གྱེས་པའི་དུས་གསུམ་དུ། ལུས་གར་བྱེད་པ་དང་། ངག་སྔགས་དང་བཀྲ་ཤིས་བརྗོད་པ། དགེ་བར་ལུང་སྟོན་པ་སོགས་བྱུང་ན་ཤིས་ལ། ངུ་བ་དང་། ཕན་ཚུན་རྩོད་པ་དང་། མི་དགེ་བར་ལུང་སྟོན་པ་དང་། བླ་མའི་མཚང་ནས་འབྲུ་བ་སོགས་མི་ཤིས་པའི་ལྟས་བྱུང་ན། གཞོན་ནུ་མའི་མཆོད་པ་སླར་ཡང་བྱེད་པའོ། །གཉིས་པ་ཆོ་ག་དངོས་ལ། གང་ཟག གནས། དུས། ཡོ་བྱད། ཆོ་ག དེ་དག་གི་བསླབ་བྱ་དང་དྲུག་གི་དང་པོ་ནི། དབང་བསྐུར་བ་ཐོབ་ཅིང་དམ་ཚིག་དང་ལྡན་པས། ཆོ་གའི་རིམ་པ་མཁས་པར་ཤེས་པ་རྣམས་དང་། དེ་ཉིད་བཅུ་ཤེས་པའི་རྡོ་རྗེ་སློབ་དཔོན་དེ། ཌོམྦི་ཧེ་རུ་ཀས། དེ་ནས་དང་པོར་ཚོགས་འདོད་ཀྱི། །ཚོགས་ཀྱི་སློབ་དཔོན་དགེ་སློང་ལ། །རྣལ་འབྱོར་བརྩོན་ལ་རྟོག་པ་སྤང་། །དེ་ཉིད་བཅུ་ཤེས་སྙིང་རྗེ་ཆེ། །དམ་ཚིག་ལྡན་ལ་འདོད་ཆུང་ངམ། །ཡང་ན་དེ་འདྲའི་སློབ་དཔོན་ལ། །སེམས་བསྐྱེད་པ་ནས་སྙན་གསན་དབབ། །དེ་ནས་གཞན་ཡང་དམ་ཚིག་ལྡན། །བླ་མ་ལ་གུས་རྟོག་པ་ཆུང་། །འཁོན་གཅུགས་མེད་ཅིང་རབ་དད་པས། །ལྷ་གྲངས་མི་ལ་གསོལ་བ་གདབ། །ཅེས་པ་ལྟར་རོ། །གཉིས་པ་ནི་ཀྱེ་རྡོ་རྗེར། དུར་ཁྲོད་རི་ཡི་བྱ་སྐྱིབས་དང་། །དེ་བཞིན་མི་མེད་གྲོང་ཁྱེར་དང་། །ཡང་ན་དབེན་པའམ་རྒྱ་མཚོའི་མཐར། །བཟའ་བ་འདི་ནི་རབ་ཏུ་བཟའ། །ཞེས་པ་ལྟར་རོ། །གསུམ་པ་ནི། ཡིད་བཏགས་རྒྱུ་བའི་དུས་ཉི་ཤུ་དགུ་དང་། ཉ་དང་གནམ་སྟོང་སྟེ་ཟླ་ཕྱེད་གཉིས་དང་། ཡར་ངོའི་བཅུ་བཞི་དང་། ཡར་ངོ་མར་ངོ་གཉིས་ཀའི་བརྒྱད་དེ། ཀྱེ་རྡོ་རྗེར། ཡི་དྭགས་ཟླ་ཕྱེད་བཅུ་བཞི་དང་། །དེ་བཞིན་དུ་ཡང་བརྒྱད་པ་ཉིད། །ཅེས་གསུངས། ཌོམྦི་པས་ནི། བརྒྱད་དང་བཅུ་བཞི་དང་བཅོ་ལྔ་གསུམ་པོའི་ཡར་ངོ་། མར་ངོ་གཉིས་ཀ་ལ་བཤད་དེ། ཅི་སྐད་དུ། མར་ངོའི་བརྒྱད་དང་བཅུ་བཞི་དང་། །བཅོ་ལྔ་དག་ནི་རབ་ཏུ་བསྔགས། །དེ་བཞིན་ཡར་ངོའི་བརྒྱད་དང་ནི། །བཅུ་བཞི་དང་ནི་བཅོ་ལྔ་ལ། །མཁས་པ་ཡིས་ནི་འཁོར་ལོ་བསྐོར། །ཞེས་སོ། །བདེ་མཆོག་ལྟར་ན། དགུན་ཟླ་འབྲིང་པོ་ནས་བརྩམས་ཏེ། ཟླ་བ་སོ་སོ་ལ་བསོད་ནམས་འཕེལ་བའི་ཕྱིར། ཡར་ངོའི་ཚེས་བཅུ་དང་། སྡིག་པ་སྦྱང་བའི་ཕྱིར་མར་ངོའི་ཚེས་བཅུ་ལ་བཤད་དོ། །བཞི་པ་ལ་དཀྱིལ་འཁོར་མཆོད་པའི་ཡོ་བྱད་དང་། གང་ཟག་མཆོད་པའི་ཡོ་བྱད་གཉིས་ཀྱི་དང་པོ་ནི། ཉེར་སྤྱོད་ལྔ་དང་། ཤ་དང་ཆང་དང་། སྦྲང་ཆང་དང་བུར་ཆང་ལ་སོགས་པ་མཆོད་པའི་རྫས་ཅི་སྙེད་ཚོགས་པའོ། །གཉིས་པ་ལ། རྣལ་འབྱོར་པ་ནུས་ལྡན་དང་། རབ་ཏུ་བྱུང་བ་མཆོད་པའི་རྫས་གཉིས་ཀྱི་དང་པོ་ནི། ཌོམྦི་ཧེ་རུ་ཀས། དེ་ལ་ཤ་དང་ཆང་དག་དང་། །འབྲས་ཆེན་ལ་དུ་ཁུར་བ་དང་། །དེ་བཞིན་བཟའ་བ་བཅའ་བ་དང་། །བཏུང་བ་དེ་བཞིན་བལྡག་དང་མྱང་། །འཇིག་རྟེན་པ་ཡི་འབྱོར་པ་ཡིས། །ཚོགས་འཁོར་འབྱོར་བའི་ཚད་སྟ་གོན། །དེ་བཞིན་སྤོས་དང་བྱུག་པ་དང་། །དྲི་དང་མེ་ཏོག་ཕྲེང་མཆོག་དང་། །མར་མེ་བདུག་པ་སྣ་ཚོགས་བཞག །ཅེས་དང་། སྙིང་པོ་རྒྱན་དུ། ཆང་ནི་དཔའ་མོས་མ་སྤྱད་པར། །དཔའ་བོ་ལ་ནི་སྐལ་མེད་དེ། །ཤ་ལ་དེ་བཞིན་དཔའ་བོས་སོ། །ཞེས་སོ། །གཉིས་པ་ནི་བུ་རམ་དང་བུ་རམ་གྱི་ལྦུ་བ་དང་ཞུན་མར་ལ་སོགས་པ་སོ་སོ་ཐར་པར། ཕྱི་དྲོར་གནང་བའི་རྫས་རྣམས་ཤ་ལྔ་བདུད་རྩི་ལྔར་བྱིན་གྱིས་བརླབས་ནས་ལོངས་སྤྱོད་ཀྱི། ཐབས་ཤེས་ཀྱི་རྫས་ལ་ལོངས་སྤྱོད་པ་མ་ཡིན་ནོ། །འོ་ན་ཚོགས་འཁོར་གྱི་གཞུང་རྣམས་ལས། ཐབས་ཤེས་ཀྱིས་རྫས་གཉིས་ལ་ལོངས་སྤྱོད་པར་བཤད་པ་དང་འགལ་ལོ་ཞེ་ན། དེ་ནི་རྣལ་འབྱོར་པ་ཆང་འོ་མར་བསྒྱུར་ནུས་པ་ལ་སོགས་པ་དང་ལྡན་པའི་དབང་དུ་བྱས་པ་སྟེ། དྲི་མེད་འོད་ལས། གང་དག་གིས་སྔགས་ཀྱི་སྟོབས་ཀྱིས་སམ་བསམ་གཏན་གྱི་སྟོབས་ཀྱིས་སྦྱང་བ་བྱས་པ་དང་། རྟོགས་པ་བྱས་པ་དང་། རབ་ཏུ་འབར་བར་བྱས་པ་དང་བདུད་རྩིར་བྱས་པའི་དུག་རྣམས་ནི་དུག་མེད་པར་འགྱུར་བ་དང་། ཆང་རྣམས་ནི་འོ་མར་འགྱུར་བ་དང་དུག་གི་ཆུ་ལ་སོགས་པའི་གདུག་པ་རྣམས་དང་སེམས་ཅན་རྣམས་ལ་འཆི་བ་སྟེར་བར་བྱེད་པ་ལ་སོགས་པ་རྣམས་ནི་བཅུད་ལེན་དུ་འགྱུར་བ་དང་། རུས་པ་རྣམས་ནི་མེ་ཏོག་ཏུ་འགྱུར་བ་དང་། སོ་རྣམས་ནི་མུ་ཏིག་གི་འབྲས་བུར་འགྱུར་བ་དང་། ཐོད་པ་ནི་པདྨར་འགྱུར་བ་དང་། ཤ་ནི་པུ་ཊ་ཀེ་ཤར་འགྱུར་བ་དང་། ཁྲག་ནི་སིཧླར་འགྱུར་བ་དང་། གཅི་བ་ནི་གླ་རྩིར་འགྱུར་བ་དང་། བཤང་བ་ནི་བཞི་མཉམ་དུ་འགྱུར་བ་དང་། བ་སྤུ་རྣམས་ནི་གུར་གུམ་གྱི་གེ་སར་དུ་འགྱུར་བ་སྟེ། དེ་ལྟར་གདུག་པའི་རྫས་དུ་མ་རྣམས་ནི་གདུག་པའི་རང་བཞིན་ཡོངས་སུ་གཏོང་བའི་ཕྱིར་སྦྱང་བ་བྱས་པ་དང་། རྟོག་པ་བྱས་པ་དང་རབ་ཏུ་འབར་བ་བྱས་པ་དང་། བདུད་རྩིར་བྱས་པ་རྣམས་ནི་རང་བཞིན་གྱིས་དག་པར་དེ་བཞིན་གཤེགས་པས་རྒྱུད་ཀྱི་རྒྱལ་པོ་ཐམས་ཅད་ལས་གསུངས་པ་དེ་ནི་བདེན་ནོ། །དུག་ལ་སོགས་པ་རང་བཞིན་གྱིས་དག་པ་བདུད་རྩིར་བྱས་པ་དེ་རྣམས་རྣལ་འབྱོར་པ་རྣམས་ཀྱིས་ཟོས་པ་ཡང་ལུས་ལ་སྟོབས་ཆེན་པོ་རྒྱས་པར་བྱེད་པར་འགྱུར་རོ། །བཤང་བ་ལ་སོགས་པ་རང་བཞིན་གྱིས་རྣམ་པར་དག་པ་རྣམས་ལུས་ལ་བྱུག་པ་ནི་མཆོག་གི་དྲི་རབ་ཏུ་ལྡང་བར་བྱེད་པའོ། །དེའི་ཕྱིར་རྣལ་འབྱོར་པ་རྣམས་ཀྱིས་དེ་བཞིན་གཤེགས་པས་གསུངས་པ་རྣམས་ཏེ་གཞན་ལྷ་དང་སྔགས་མ་བསྒྲུབས་པར་བཀླགས་པའི་རྨོངས་པ་མཁས་པའི་མངོན་པའི་ང་རྒྱལ་དང་ལྡན་པ་ཆུ་སྐྱར་གྱི་སྒྱུར་མ་འཛིན་པ་ཚོགས་ཁང་དང་གཙུག་ལག་ཁང་གི་རྫས་ལ་མངོན་པར་ཆགས་པ་དང་ལྡན་པ་ཡི་དྭགས་དང་དམྱལ་བའི་སྐྱེ་བར་སྐྱེ་བ་འབྱུང་བ་ངེས་པར་བཅིངས་པ། རང་གི་དོན་དང་གཞན་གྱི་དོན་ཉམས་པ་རྒྱུད་ལས་གསུངས་པའི་དོན་ལ་ཕྱིན་ཅི་ལོག་གི་དོན་སྟོན་པ་པོ་ཡོངས་སུ་བརྟག་པ་མི་བྱེད་པའི་སྐྱེ་བོ་བདུད་ཀྱི་རིས་ཆེན་པོ་རྣམས་ཀྱི་བཟའ་བ་ནི་བཅོམ་ལྡན་འདས་ཀྱིས་གསུངས་པ་རྣམས་སུ་མི་འགྱུར་རོ། །ཞེས་བཤད་པའི་ཕྱིར་རོ། །དགེ་སློང་དང་དགེ་ཚུལ་ཆང་འོ་མར་བསྒྱུར་བའི་ནུས་པ་དང་མི་ལྡན་པ་ལ་ནི། རྫས་དེ་དག་ལྕེ་ལ་རེག་པ་ཙམ་མ་གཏོགས་ལོངས་མི་སྤྱད་པར། འཕགས་པ་ཀླུ་སྒྲུབ་ཡབ་སྲས། ཐོགས་མེད་སྐུ་མཆེད། ཁ་ཆེ་པཎ་ཆེན་སོགས་ཀྱང་བཞེད་པར། ཆོས་ཀྱི་རྗེ་ས་སྐྱ་པཎྜི་ཏས་ཚོགས་འཁོར་དུ་བཤད་ལ། དུས་ཀྱི་འཁོར་ལོར་ཡང་། གསུང་གི་རྡོ་རྗེ་མཆོད་པའི་དོན་ཏེ་ངེས་པར་སྔགས་པ་རྣམས་ལ་མྱོས་བྱེད་གསུངས་པ་ཉིད་མ་ཡིན། ཞེས་དང་། འགྲེལ་པར། ཆང་གི་བཏུང་བ་ནི་ཅུང་ཟད་ཁ་ཚིམ་པར་བྱེད་པ་སྟེ་བུམ་པ་ལ་སོགས་པ་བཞིན་དུ་མ་ཡིན་ཏེ། མྱོས་བྱེད་ནི་རྣལ་འབྱོར་